તમામ નવોદિતો કાંઈ નબળા નથી હોતા, કિન્તુ તેઓ રાહ જોવા તૈયાર નથી હોતા. નવોદિતનું સર્જન કદાચ નબળું ન હોય છતાં તેની સૌથી મોટી નબળાઈ ધીરજનો અભાવ હોય છે. એમાંય જો બે-ચાર પરિચિતોએ તેની થોડી પ્રશંસા કરી હશે તો-તો એ નવોદિત મહાશય સીધા સાતમા આસમાને જ ઊડવા માંડ્યા હશે. જેનામાં રાહ જોવાની કે ધીરજ ધરવાની વૃત્તિ નથી હોતી તેની દશા બહુ ભૂંડી થઈ જતી હોય છે. આપણે ગમે તેટલા સારા અને સાચા હોઈએ, તોપણ યોગ્ય પ્રતીક્ષા કરવાની તૈયારી તો રાખવી જ પડે.